གཡུ་ཐོག་རྙིང་མ་ཡོན་ཏན་མགོན་པོས།སོ་སོ་སྐྱེ་བོ་གཞིར་བཞག་ལ།།མ་རིག་ནད་བྲལ་ཡོད་མ་ཡིན།།རིང་རྒྱུའི་དབང་བྱས་ནད་བྲལ་མེད།།ཉེ་རྒྱུའི་དབང་བྱས་ནད་མེད་ཡོད།།ཞེས་པའང་སོ་སོ་སྐྱེ་བུ་ཐ་མལ་བ་རྣམས་ལ་བྱ་དངོས་ཀྱི་ནུས་སྟོབས་ཡོན་ཏན་སོགས་མ་བསླབ་པས་མཁྱེན་ཡོང་བ་གཅིག་ཀྱང་མེད་པ་དང་།བསླབ་ནས་ཀྱང་དོན་མི་ཤེས།མི་གོམི་འཁྲོལ་བ་ནི་མ་རིག་པའི་ཁྱད་ཆོས་ཡིན།ཁྱད་ཆོས་དེ་ལྡན་གྱི་སོ་སྐྱེ་རྣམས་ལ་ནི་དུས་ནམ་གྱི་ཞར་ཡང་ནད་འབྱུང་བའི་རྒྱུ་ཡོངས་སུ་རང་སྟེང་ལ་ཚང་ངམ་ཚོགས་པ་ཡིན་པས་ནད་དང་བྲལ་བ་མེད་དོ་ཞེས་པ་དང་།ཡང་རྒྱུ་དེ་ལ་སྐྱེད་བྱེད་ཉེར་ལེན་གྱི་རྐྱེན་དང་མ་ཕྲད་ན་སོ་སྐྱེས་རང་ལུས་ལ་ནད་ཡོད་པ་མི་མཁྱེན་པས་རེ་ཞིག་བདེ་ཐང་གི་ཚུལ་དུ་གནས་པ་ལ་ནད་མེད་ཟེར།དཔེར་ན་མགོ་ན་བའི་རྒྱུ་མགོ་རང་ཉིད་ལ་ཚོགས་པ་ཡིན་ཡང་རྐྱེན་དང་མ་ཕྲད་ན་མགོ་ན་བའི་མངོན་ཚུལ་ཕྱིར་མི་མངོན་པའི་སྐབས་ལ་ང་ཚོས་མགོ་མི་ན་ཀིམགོ་བདེ་ཐང་རེད་སྙམ་གྱི་ཡོད་པ་ནི་མགོ་ནད་ཀྱི་རྒྱུ་མ་རིག་པ་ཡིན་པས་གནས་སྐབས་ནད་མེད་དུ་བཞག་རུང་།ནམ་ཞིག་རྐྱེན་དང་ཕྲད་ཚེ་མགོ་ན་ཀིམགོ་ཡུ་འཁོར་ཀི་ལྟ་བུ་ནི་ནད་ཅན་གྱི་རྟགས་དང་མཚན་མ་ཡོངས་སུ་མངོན་འོང་བའི་སྐབས་དེ་ནི་ནད་ཅན་དུ་བཞག་པའོ།དེ་བས་རིང་རྒྱུ་མ་རིག་པའི་དབང་དུ་བྱས་ན་མི་ཐམས་ཅད་ནད་ཅན་ཤ་སྟག་ཡིན་པ་དང་།ཉེ་རྒྱུའི་དབང་དུ་བྱས་ན་ནད་མེད་ཀྱང་ཡོད་ཅེས་པའི་དོན་ནོ།རྒྱུད་ལས།དཔེར་ན་བྱ་ནི་མཁའ་ལ་ལྡིང་གྱུར་ཀྱང་།།རང་གི་གྲུབ་མ་ལུས་དང་མི་འབྲལ་བཞིན།།འགྲོ་ཀུན་བདེ་བར་གནས་ཤིང་སྤྱོད་ན་ཡང་།།མ་རིག་ལྡན་པས་ནད་འབྲལ་མི་སྲིད།།ཞེས་ཀྱང་ངོ་།